Melléklet a ……/2024. (I. 29.) számú (H) bizottsági határozathoz

**PÁLYÁZATI FELHÍVÁS SZABADIDŐSPORT-PROGRAMOK TÁMOGATÁSÁRA**

**Kisújszállás Város Önkormányzata Képviselő-testületének Humán Erőforrás Bizottsága a helyi sporttevékenységgel kapcsolatos feladatokról szóló 16/2015. (IV. 29.) önkormányzati rendelet 6. § (1) bekezdésében megfogalmazott átruházott hatáskörében eljárva pályázatot ír ki a városban 2024-ben megrendezésre kerülő szabadidősport programok támogatására.**

**A pályázók köre:** helyi városi szintű szabadidősport-programok szervezését, lebonyolítását végző civil szervetek, helyi sportegyesületek, magánszemélyek, nevelési-oktatási intézmények.

A pályázatot e célra készített formanyomtatványon lehet benyújtani, mely átvehető a Polgármesteri Hivatal portáján, vagy letölthető a [www.kisujszallas.hu](http://www.kisujszallas.hu) honlapról.

**A leadási határidő:** 2024. február 12. (hétfő)

**A leadás helye:** Kisújszállási Polgármesteri Hivatal 21-es iroda.

**Az elbírálás időpontja:** a Bizottság 2024. februári soros ülés

A bizottság hiányosan, vagy késve benyújtott pályázatokat nem támogat. Nem nyújtható támogatás azon szervezeteknek, magánszemélyeknek, akik a 2023. évi támogatás összegével a megállapodásban foglalt határidőig, de legkésőbb a pályázat benyújtási határidejéig nem számoltak el.

Alapítvány részére támogatás nem adható.

A Bizottság a 20 főnél kevesebb résztvevőjű, illetve az értékelési szempontrendszer alapján 6 pontot el nem érő pályázatokat nem támogatja.

A Bizottság nem támogat egy szervezet keretein belül csak a saját tagok számára megszervezett sportrendezvényt. (A Bizottság kizárólag olyan rendezvényeket támogat, amelyeken valamennyi, a célcsoportba tartozó korú lakos részt vehet, azaz csak „a lakosság számára nyitott” rendezvényeket támogatja.)

**A Bizottság a nem sportjellegű rendezvényekkel egy időben és ugyanazon helyszínen szervezett sportrendezvényeket csak akkor támogat, ha a nem sport jellegű rendezvény szervezője nyilatkozik, hogy a civil szervezetek támogatása, illetve a rendezvények támogatása keretből a rendezvény tömegsport részére nem kért támogatást.**

Az egyesülési jogról, a közhasznú jogállásról, valamint a civil szervezetek működéséről szóló 2011. évi CLXXV. törvény 2. §-a alapján csak bejegyzett szervezet számít civil szervezetnek. **A pályázó civil szervezeteknek és sportegyesületeknek be kell nyújtaniuk a civil szervezet bírósági bejegyzésének másolatát.**

18 éven aluliak csoportos gyógyúszására vonatkozó pályázatot a Bizottság nem támogat, tekintettel arra, hogy a Kumánia Gyógyfürdő Kft. végzi e szolgáltatást finanszírozottan.

**A támogatás felhasználása:**

A bizottság a támogatott pályázókkal megállapodást köt.

**A kapott támogatás felhasználásáról fényképekkel illusztrált, egyoldalas beszámolót kell beadni, amelyben rögzítik a résztvevők számát, röviden leírják az eseményeket és a tapasztalatokat.**

**A Támogatott köteles a Bizottság elnökét tájékoztatni a rendezvény pontos időpontjáról, legalább a rendezvény előtt 15 nappal.**

A pályázó kizárólag a támogatás összegével köteles elszámolni, a pályázó szervezet, személy nevére kiállított számlával.

**Amennyiben a rendezvény valamilyen oknál fogva nem valósul meg, akkor a támogatási összeget a pályázó 8 napon belül visszafizeti az önkormányzat részére.**

**Értékelési szempontrendszer:**

|  |  |  |
| --- | --- | --- |
|  | **Értékelési szempont** | **Pontérték** |
| I. | Résztvevők száma:  20-50 fő között  51-80 fő között  81 fő felett | 6  7  8 |
| II. | Családok számára hirdették meg | 1 |
| III. | Egynél több mozgásformát végeznek a résztvevők | 1 |
| IV. | Rendszeres rendezvények  évente 3-5 alkalommal  évente 6-11 alkalommal  havonta  kéthetente, vagy sűrűbben | 1  2  3  4 |
| V. | Szponzor\* | 2 |
| VI. | A rendezvény keretében végzett |  |
| - egészségfelmérés, | 1 |
| - felvilágosítás, egészségnevelés, | 1 |
| - kábítószer-prevenciós tevékenység | 1 |

*\* Szponzor: A pályázó a pályázatában hitelesített melléklettel igazolja, hogy az általa tervezett tömegsportrendezvényt egy gazdasági társaság kötelezettségvállalásnak minősülő nyilatkozattal, vagy szerződéssel támogatja. Támogatásnak minősül a pénzbeli támogatás és a forintban kifejezhető szolgáltatás vagy áru is, amelynek az értéke meghaladja a 10.000.- Ft-ot.*

**Az értékelés szabályai:**

Minimum pontszám: 6 pont

Maximum pontszám: 19 pont”

A kiíró fenntarja a jogot a pályázat eredménytelenné nyilvánítására.